AARHUS: - Din fucking luder!

Eller:

- Jeg slår dig ihjel!

Ikke de ord, man har mest lyst til at høre råbt og skreget uden for vinduet, mens man forsøger at få sit barn til at sove.

Derfor har Jens Søe valgt ikke at leje sine lejligheder ud til børnefamilier.

Lejlighederne er nemlig nabo til Kirkens Korshær på hjørnet af Klosterport og Nørregade i Aarhus.

Her har Kirkens Korshær valgt at opføre en terrasse til brug for hjemløse og misbrugere.

Terrassen er fæstet på gavlen af Jens Søes ejendom, Klosterport 9. Sammen med en beklædning af træ.

- Jeg synes, det er en krænkelse af min ejendomsret, at man uden videre kan skrue en terrasse op på min gavl. Oven i købet uden at høre mig først, siger Jens Søe.

Ikke desto mindre har han tabt sine klagesager med piber og trommer. Først i Natur- og Miljøklagenævnet, der i dag hedder Planklagenævnet. Siden i Statsforvaltningen.

Jens Søe lagde sag an mod Planklagenævnet. Sagen blev ført i Byretten i Aarhus torsdag 9. november, og her tabte Jens Søe også.